CELEX: 
Language: bg
Date: 2019-03-13 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълване на Директива (ЕС) 2018/2001 по отношение на определянето на суровините с висок риск от непреки промени в земеползването, за които се наблюдава значително разширяване на производствения район в терени с високи въглеродни запаси и за сертифициране на биогоривата, течните горива от биомаса и газообразните и твърдите горива от биомаса с нисък риск от непреки промени в земеползването

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               
                  С преработената Директива за енергията от възобновяеми източници
                     1
                   („Директивата“) се въвежда нов подход по отношение на емисиите, които се дължат на непреки промени в земеползването („НПЗ“), свързани с производството на биогорива, течни горива от биомаса и газообразни и твърди горива от биомаса. 
               
               
                  Емисии от НПЗ могат да възникнат, когато пасища или земеделска земя, които преди са били предназначени за пазари за храни и фуражи, бъдат пренасочени към производството на горива от биомаса. Търсенето на храни и фуражи ще трябва да продължи да бъде задоволявано или чрез интензификация на сегашното производство, или чрез култивиране на неземеделски земи на други места. Във втория случай НПЗ (превръщането на неземеделска земя в земеделска за производство на храни или фуражи) може да доведе до освобождаване на емисии на парникови газове
                     2
                  , особено когато това засяга терени с високи въглеродни запаси като гори, влажни зони и торфища. Тези емисии на парникови газове могат да бъдат значителни и могат да неутрализират отчасти или изцяло намалението на емисиите на парникови газове от отделни биогорива.
               
               
                  За решаването на този проблем в директивата се определят национални пределни стойности, които до 2030 г. постепенно ще намалеят до нула, за биогоривата, течните горива от биомаса и газообразните и твърдите горива от биомаса с висок риск от НПЗ, произведени от хранителни или фуражни култури, за които се наблюдава значително разширяване на производствения район в терени с високи въглеродни запаси. Тези пределни стойности ще се отразят на количеството на тези горива, което може да се отчита при изчисляването на общия национален дял на възобновяемите енергийни източници и на дела на възобновяемите енергийни източници в транспорта. Поради това държавите членки ще продължат да имат възможност да внасят и използват горива, засегнати от пределните стойности, но няма да могат да ги считат за енергия от възобновяеми източници и следователно няма да могат да ги отчитат във връзка със своите цели по отношение на енергията от възобновяеми източници.
               
               
                  Директивата въвежда освобождаване от тези пределни стойности на биогорива, течни горива от биомаса и газообразни и твърди горива от биомаса, които са сертифицирани като нискорискови по отношение на НПЗ.
               
               
                  С цел да се приложи този нов подход, в настоящия делегиран акт се определят конкретни критерии за: 
               
            
            
               1.определяне на суровините с висок риск от НПЗ, за които се наблюдава значително разширяване на производствения район в терени с високи въглеродни запаси; както и 
            
            
               2.сертифицирането на биогорива, течни горива от биомаса и газообразни и твърди горива от биомаса с нисък риск от НПЗ. 
            
            
               
                  Делегираният акт трябва също така да придружава доклад относно състоянието на разширяването на производството на съответните хранителни и фуражни култури по света. В доклада се предоставя информация, която държавите членки могат да използват във връзка с определените в делегирания акт критерии с цел да установят биогоривата, течните горива от биомаса и газообразните и твърдите горива от биомаса с висок риск от НПЗ и да сертифицират биогоривата, течните горива от биомаса и газообразните и твърдите горива от биомаса с нисък риск от непреки промени в земеползването
                     3
                  . 
               
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               
                  С оглед на кратките срокове между влизането в сила на Директивата (24 декември 2018 г.) и срока, определен в член 26, параграф 2 за приемането на делегирания акт, настоящият акт не може да бъде подкрепен от оценка на въздействието въпреки политическото значение на досието. Въпреки това, в доклада относно състоянието на разширяването на производството на съответните хранителни и фуражни култури по света се прави задълбочен преглед на литературата и анализ на наличните научни данни относно НПЗ и разширяването на производството на съответните хранителни и фуражни култури в световен мащаб. Съответните данни дават възможност за задълбочена оценка и съпоставяне на съществуващите варианти, за да може Комисията да изпълни ангажиментите си по член 26, параграф 2 от Директивата. 
               
               
                  Освен това, делегираният акт се основава на резултатите от няколко консултации, проведени от Комисията в контекста на прилагането на член 26, параграф 2 от Директивата, включително, наред с другото, два семинара с участието на експерти и заинтересовани страни, организиран на 19 ноември 2018 г. и 5 март 2019 г. с цел улесняване на участието на заинтересованите страни и привличане на водещи учени в тази област, както и среща с експертната група, създадена за обратна връзка с експертите на държавите членки. 
               
               
                  При тези консултации се установи консенсус относно необходимостта от използване на най-актуалните данни и от възможност за вземане под внимание на бъдещи промени, например при прегледа през 2023 г. Имаше обаче разделение между лицата, които настоятелно призовават за отчитане на регионалните различия, и онези, които подкрепят прилагането на глобален подход. По отношение на сертифицирането на горива с нисък риск от НПЗ, повечето заинтересовани страни подчертаха необходимостта от осигуряване на прозрачност и избягване на измами чрез системата за сертифициране. Освен това участниците като цяло считат за важно да се гарантира, че мерките, които се предприемат за производство на суровини с нисък риск от НПЗ, са допълнителни, т.е. са извън рамките на обичайната практика.
               
            
            
               Проектът на делегирания акт беше представен за получаване на обратна информация от обществеността на портала „По-добро регулиране“ от 8 февруари до 8 март 2019 г. Докладът за състоянието на разширяването на производството на съответните хранителни и фуражни култури в световен мащаб също беше публикуван на уебсайта на ГД „Енергетика“ на 14 март.
            
            
               Множеството коментари, получени като обратна информация от обществеността, позволиха да се съберат мнения от целия спектър от заинтересовани страни. Комисията беше изрично призована да преразгледа обхвата на подлежащите на сертифициране допълнителни суровини и основните изключения, определени в член 5 в контекста на сертифицирането на горива с нисък риск от НПЗ. По-специално, освобождаванията от критериите за финансова допълняемост, прилагани за биогоривата, произведени върху неизползвана земя и от малки земеделски стопани бяха широко критикувани поради опасността да създадат евентуални „вратички“ в категорията за висок риск от НПЗ и съответно да породят рискове от НПЗ. В няколко от коментарите се обръщаше внимание и на необходимостта да се включат правилните коефициенти на производителност за всеки вид култури, за може формулата в член 3 да е по-подходяща за целта и по-лесна за ползване при определянето на това коя суровина попадат в категорията с висок риск от НПЗ. 
            
            
               В резултат на получената обратна информация беше премахнато общото позоваване на неизползвана земя в член 5, за да се ограничи съответното изключение само до категориите изоставена земя или земя със силно влошено качество. Определението за малки земеделски стопани също беше променено, за да се изключи рискът от евентуални злоупотреби от страна на корпорации, контролиращи множество дребни производители; и допълнителното производство, което ще бъде сертифицирано, ще се изчислява на основата на динамична базова линия на добива, което ще отразява по-точно действителните увеличения на обема на производството извън обичайната практика. Формулата също беше преразгледана, за да се включат коефициенти на производителност за всяка категория култури. 
            
            
               Накрая, няколко съображения бяха преработени, за да се изясни, че i) глобалният подход по отношение на всяка конкретна суровина е по-добър за постигане на целите, определени в Директивата, в сравнение с индивидуален подход за всяка държава; ii) подлежащите на сертифициране горива с нисък риск от НПЗ при всички случаи ще се позовават на увеличаването на производството, надхвърлящо сценария на обичайната практика; iii) конкретният критерий на финансовата допълняемост, която трябва да се докаже в случай на мерки за увеличаване на производителността на суровините, е вдъхновен от утвърдения Механизъм за чисто развитие в рамките на Протокола от Киото; iv) освобождаването на малките земеделски стопани от задължението за доказване на финансовата допълняемост се основава на признаването на по-големия им потенциал в сравнение с големите производители по отношение на постижимото повишаване на производителността; v) амортизацията на инвестициите в ново производство играе важна роля за определянето на срока за отчитане на допълнителните мерки; и vi) Комисията ще уточни допълнително и ще хармонизира правила за сертифицирането на горива с нисък риск от НПЗ чрез приемането на актове за изпълнение. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
         
         
            
               
                  Делегираният акт се приема в съответствие с член 26, параграф 2 от Директивата, който оправомощава Комисията да го приеме с цел определяне на критериите за сертифициране на биогорива, течни горива от биомаса и газообразни и твърди горива от биомаса с нисък риск от НПЗ, както и да определи суровините с висок риск от НПЗ, за които се наблюдава значително разширяване на производствения район в терени с високи въглеродни запаси. Делегираният акт се основава на най-добрите налични научни данни и придружава доклад относно състоянието на разширяването на производството на съответните хранителни и фуражни култури в световен мащаб.
               
               
                  В делегирания акт се определят основните елементи, включени в съответното оправомощаване, и по-специално:
               
            
            
               а)критерии за определяне на суровините с висок риск от НПЗ, за които се наблюдава значително разширяване на производствения район в терени с високи въглеродни запаси
                  4
               ;
            
            
               б)общи критерии за сертифициране на биогорива, течни горива от биомаса и газообразни и твърди горива от биомаса с нисък риск от непреки промени в земеползването;
            
            
               в)специфични критерии за мерките за допълняемост;
            
            
               г)изисквания за одит и проверка за сертифициране на биогорива, течни горива от биомаса и газообразни и твърди горива от биомаса като горива с нисък риск от непреки промени в земеползването.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 13.3.2019 година
            
            
               за допълване на Директива (ЕС) 2018/2001 по отношение на определянето на суровините с висок риск от непреки промени в земеползването, за които се наблюдава значително разширяване на производствения район в терени с високи въглеродни запаси и за сертифициране на биогоривата, течните горива от биомаса и газообразните и твърдите горива от биомаса с нисък риск от непреки промени в земеползването 
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници
                  5
               , и по-специално член 26, параграф 2, четвърта алинея от нея,
            
            
               като има предвид, че:
            
            
               (1)С цел да се реши проблемът с непреките промени в земеползването („НПЗ“), в Директива (ЕС) 2018/2001 от Комисията се изисква да приеме делегиран акт, с който да се въведат разпоредби за установяване на критерии за определяне на суровините с висок риск от НПЗ, при които се наблюдава значително разширяване на производствения район в терени с високи въглеродни запаси, и за сертифициране на биогоривата, течните горива от биомаса и газообразните и твърдите горива от биомаса с нисък риск от НПЗ. Тези разпоредби следва да придружават доклада относно състоянието на разширяването на производството на съответните суровини по света („доклад относно разширяването на суровините“), представен на Европейския парламент и на Съвета на същата дата.
            
            
               (2)НПЗ може да възникне, когато терен, който преди е служил за производството на храни или фуражи, се преобразува за производство на биогорива, течни горива от биомаса и газообразни и твърди горива от биомаса. В този случай търсенето на храни и фуражи все така ще трябва да бъде задоволявано и това може да доведе до разширяване на обработваемите земи, така че да обхванат райони с високи въглеродни запаси като гори, влажни зони и торфища, което да доведе до допълнителни емисии на парникови газове.
            
            
               (3)Критериите за устойчивост и за намаление на емисиите на парникови газове, формулирани в Директива 2009/28/ЕО на Европейския парламент и на Съвета
                  6
                и в Директива (ЕС) 2018/2001, не отчитат емисиите вследствие на НПЗ. 
            
            
               (4)Директива (ЕС) 2015/1513 на Европейския парламент и на Съвета
                  7
                не само отчита наличието на емисии от НПЗ, но също така признава, че количеството на тези емисии, въпреки несигурността при изчисляването му, може да доведе до частично или пълно неутрализиране на намалението на емисиите на парникови газове за отделните биогорива, така както са определени в посочената директива, и за течните горива от биомаса. Поради това директивата въведе общо ограничение по отношение на количеството на такива горива, произведени от зърнени култури и други богати на скорбяла култури, захарни и маслодайни култури и от култури, отглеждани като основни главно за производство на енергия върху земеделска земя, които могат да се отчитат с оглед на целите, поставени в Директива 2009/28/ЕО. Това ограничение се състои в максимален принос в размер на 7 % на тези горива към крайното потребление на енергия в железопътния и автомобилния транспорт във всяка държава членка. 
            
            
               (5)Директива (ЕС) 2018/2001 запазва ограничението по отношение на биогоривата и газообразните и твърдите горива от биомаса, произведени от хранителни и фуражни култури и използвани в транспорта, и го засилва чрез въвеждането на специфични национални ограничения за общото участие на тези горива в постигането на целта на Съюза за 2030 г. по отношение на енергията от възобновяеми източници. Тези ограничения се определят от националния дял на тези горива в крайното потребление на енергия в железопътния и автомобилния транспорт до 2020 г. във всяка държава членка, като е възможно те да бъдат увеличени с един процентен пункт, до не повече от 7 %. 
            
            
               (6)Освен това Директива (ЕС) 2018/2001 призовава за конкретна пределна стойност по отношение на биогоривата, течните горива от биомаса и газообразните и твърдите горива от биомаса с висок риск от НПЗ, произведени от хранителни и фуражни култури, за които се наблюдава значително разширяване на производствения район на суровините в терени с високи въглеродни запаси, в равнището на потреблението на такива горива във всяка държава членка през 2019 г. Считано от 31 декември 2023 г., техният принос следва постепенно да бъде намален до 0 % най-късно до 2030 г. 
            
            
               (7)Въпреки общопризнатото наличие на рискове, произтичащи от НПЗ във връзка с използването на хранителни и фуражни култури за производството на горива, научната литература показва, че нивото на емисиите вследствие на НПЗ зависи от различни фактори, включително от вида на суровините, използвани за производството на възобновяеми горива, равнището на допълнително търсене на суровини, предизвикано от използването на биогорива, течни горива от биомаса и газообразни и твърди горива от биомаса, и степента, до която терените с високи въглеродни запаси са защитени в целия свят.
            
         
         
            
               (8)Освен това научната литература показва, че въздействието на НПЗ върху потенциала на биогоривата, течните горива от биомаса и газообразните и твърдите горива от биомаса за постигане на целите за намаление на емисиите на парникови газове е особено изразено при маслодайните култури. Поради това е общоприето, че възобновяемите горива, произведени от такива суровини, водят до по-висок риск вследствие на НПЗ. Това е отразено в приложение VIII, част А от Директива 2009/28/ЕО и Директива (ЕС) 2018/2001. В доклада относно разширяването на производството на суровините, който отразява най-новите налични научни данни относно разширяването на производствените райони на хранителни и фуражни култури в терени с високи въглеродни запаси по света, се потвърждава, че тези култури са причина и за по-голямата част от наблюдаваното в световен мащаб разширяване на производствените райони на хранителни и фуражни култури в терени с високи въглеродни запаси. 
            
            
               (9)В доклада относно разширяването на суровините също така се подчертава, че въздействието на разширяването на производствения район на маслодайни култури в терени с високи въглеродни запаси върху потенциала на биогоривата, течните горива от биомаса и газообразните и твърдите горива от биомаса за постигане на целите за намаление на емисиите на парникови газове зависи от няколко фактора. Сред тях абсолютната и относителната величина на разширяването върху нови терени, считано от определена референтна година спрямо общия производствен район на съответната култура, делът на това разширяване в терени с високи въглеродни запаси, както и видът на въглеродните запаси играят ключова роля при определянето на значимостта на подобно разширяване за целите на Директива (ЕС) 2018/2001. Ето защо тези фактори, както и специфичните коефициенти на производителност за всяка група култури, следва да бъдат взети предвид при посочването на критериите за определяне на биогоривата, течните горива от биомаса или газообразните и твърдите горива от биомаса с висок риск от НПЗ, произведени от хранителни и фуражни култури, при които се наблюдава значително разширяване на района на производство на суровини върху терени с високи въглеродни запаси. 
            
            
               (10)Като се вземат предвид всички гореизложени съображения, включително всички съответни научни данни и изследвания, разликите между отделните видове суровини, глобалният характер на различните стокови пазари и начина им на функциониране, свързаният риск или нежеланите или контрапродуктивни ефекти на изкривяване или отклоняване, сравнително високото наличие на пълни данни и периодичният им и редовен преглед, както и съответните международни задължения на Европейския съюз, най-подходящата, обективна и справедлива методика на този етап на регулаторния процес се счита методиката, основана на цялостно глобално становище по отношение на всяка конкретна суровина, а не подход, който прави разлика между отделните държави. Това представлява най-добрият възможен регулаторен подход, който взема предвид конкуриращите се, но и взаимно допълващи се цели, преследвани с настоящия регламент. Подобен подход е съответно балансиран от възможността за сертифициране на нисък риск от НПЗ.
            
            
               (11)В съответствие с член 26, параграф 2 от Директива (ЕС) 2018/2001, от държавите членки се изисква да прилагат установените в настоящия регламент критерии за определяне на суровините с висок риск от непреки промени в земеползването, за които се наблюдава значително разширяване на производствения район в терени с високи въглеродни запаси. Те следва да правят това въз основа на информацията, включена в приложение, което ще се преразгледа в съответствие с настоящия регламент. Комисията следва да извършва редовен преглед на доклада относно разширяването на суровините, за да се вземат предвид променящите се обстоятелства и най-новите налични научни данни. Приложението следва да бъде изменяно по целесъобразност.
            
            
               (12)При определени обстоятелства свързаните с НПЗ въздействия на биогоривата, течните горива от биомаса и газообразните и твърдите горива от биомаса, които като цяло се считат за биогорива с висок риск от НПЗ, могат да бъдат избегнати и отглеждането на съответната суровина може дори да се окаже полезно за съответните производствени райони. В такива случаи е необходимо да се определят критерии, които да позволят установяването и сертифицирането на биогоривата, течните горива от биомаса и газообразните и твърдите горива от биомаса като горива с нисък риск от НПЗ. Биогоривата, течните горива от биомаса или газообразните и твърдите горива от биомаса, които са сертифицирани като горива с нисък риск от НПЗ, следва да бъдат освободени от пределната стойност и постепенното намаляване за биогоривата, течните горива от биомаса и газообразните и твърдите горива от биомаса с висок риск от НПЗ, произведени от хранителни и фуражни култури, при условие че удовлетворяват съответните критерии за устойчивост и за намаление на емисиите на парникови газове, формулирани в член 29 от Директива (ЕС) 2018/2001. 
            
            
               (13)Биогоривата, течните горива от биомаса или газообразните и твърдите горива от биомаса следва да се считат за биогорива с нисък риск от НПЗ само ако суровината, използвана за производството им, се отглежда в резултат на прилагането на мерки за повишаване на производителността над увеличенията, които биха били постигнати в рамките на обичайната практика, които могат да бъдат надлежно проверени. Освен това тези мерки следва да гарантират устойчивост на суровините с оглед на всички изисквания, определени с Директива 2009/28/ЕО или Директива (ЕС) 2018/2001 във връзка с целите за енергията възобновяеми източници. 
            
            
               (14)Като допълнителна гаранция на положителното въздействие на сертифицирането за нисък риск от НПЗ, допълнителните суровини, които се използват за горива с нисък риск от НПЗ, следва да бъдат отчитани само ако произтичат от ограничена категория от мерки. По-специално, следва да се разглеждат само мерки, които са финансово привлекателни, защото позволяват да се получат финансови поощрения, произтичащи от такова сертифициране, по аналогия с критериите за финансова допълняемост, прилагани в рамките на Механизма за чисто развитие на Протокола от Киото.
            
            
               (15)Освен това е целесъобразно критерият за финансова допълняемост да не се прилага към допълнителните суровини, произведени върху изоставени земи или земи със силно влошено качество, нито към независими малки земеделски стопани. На практика това ще представлява неприемлива административна тежест предвид значителния потенциал за повишаване на производителността и пречките пред финансирането на необходимите инвестиции. Следователно мерките върху изоставени земи или земи със силно влошено качество, или мерките, предприети от независими малки земеделски стопани следва да бъдат освободени от задължението за доказване на съответствие с критериите за финансова допълняемост, без да се засяга изискването за произвеждане на допълнителни суровини и за спазване на критериите за устойчивост. Предвид статистическата работа, извършена в няколко анализа, включително профила от данни на малките земеделски стопани, изготвен от ФАО, стопанствата под 2 хектара следва да бъдат считани за малки в този контекст. 
            
            
               (16)Следва да се вземат предвид само действителните увеличения на производителността в съществуващи или нови проекти, произтичащи от мерки, които имат за цел постигането на допълнителни добиви. Поради това периодът за сертифициране следва да бъде разумно ограничен, така че да позволява пълната амортизация на съответните инвестиции и наличието на надеждни процедури за наблюдение на ефективността на сертифицирането. 
            
            
               (17)За да се гарантира безпрепятствен процес на сертифициране на биогоривата, течните горива от биомаса или газообразните и твърдите горива от биомаса с нисък риск от НПЗ, икономическите оператори следва да могат да разчитат на солидни и надеждни правила за сертифициране. Тези правила следва да вземат под внимание ролята на доброволните национални или международни схеми в съответствие с преработения текст на член 30 от Директива (ЕС) 2018/2001, които подсилват надеждността на проверката, която са натоварени да извършат, в сравнение със съответните разпоредби на Директива 2009/28/ЕО. В допълнение към националните схеми, признати от Комисията съгласно член 30, параграф 6 от Директива (ЕС) 2018/2001, доброволните схеми могат да сертифицират биогоривата, течните горива от биомаса и газообразните и твърдите горива от биомаса с нисък риск от НПЗ по начина, по който удостоверяват съответствието с критериите за устойчивост, посочени в член 29 от Директива (ЕС) 2018/2001. 
            
            
               (18)С цел да се гарантира, че предоставената от икономическите оператори информация е прозрачна, точна, надеждна и защитена от измами, следва да бъдат въведени всеобхватни правила за сертифициране на биогорива, течни горива от биомаса или газообразни и твърди горива от биомаса с нисък риск от непреки промени в земеползването, които да осигуряват подходящ стандарт за независимо одитиране на исканията, подадени от икономическите оператори, Такива правила, включително тези за групово сертифициране, може допълнително да се уточнят и хармонизират чрез приемането на актове за изпълнение в съответствие с член 30, параграф 8 от Директива (ЕС) 2018/2001.
            
            
            
               ПРИЕ НАСТОЯЩИЯ РЕГЛАМЕНТ:
            
            
            
               Член 1
            
            
               Предмет
            
            
               С настоящия регламент се установяват критериите за определяне на суровините с висок риск от НПЗ, при които се наблюдава значително разширяване на производствения район в терени с високи въглеродни запаси, както и за сертифициране на биогорива, течни горива от биомаса и газообразни и твърди горива от биомаса с нисък риск от НПЗ.
            
            
               Член 2
            
            
               Определения
            
            
               За целите на настоящия регламент се прилагат следните определения:
            
         
         
            
               1)„маслодайни култури“ означава хранителни и фуражни култури като рапица, палмово масло, соя и слънчоглед, които не са богати на скорбяла култури, нито захарни култури, които обикновено се използват като суровини за производството на биогорива, течни горива от биомаса и газообразни и твърди горива от биомаса;
            
            
               2)„неизползвана земя“ означава земя, която за период от най-малко 5 последователни години преди началото на отглеждането на суровините, използвани за производството на биогорива, течни горива от биомаса и газообразни и твърди горива от биомаса, не е била използвана за отглеждане на хранителни и фуражни култури, други енергийни култури, нито на значително количество фураж за тревопасни животни; 
            
            
               3)„изоставена земя“ означава неизползвана земя, която е била използвана в миналото за отглеждане на хранителни и фуражни култури, но в която отглеждането на хранителни и фуражни култури е било спряно поради биофизични или социално-икономически ограничения; 
            
            
               4)„земя със силно влошено качество“ означава земя, както е определено в точка 9 от приложение V, част В от Директива (ЕС) 2018/2001;
            
            
               5)„мярка за допълняемост“ означава всяко подобрение на селскостопанските практики, водещо по устойчив начин до увеличаване на добивите на хранителни и фуражни култури върху земя, която вече се използва за отглеждане на хранителни и фуражни култури, както и всяко действие, което дава възможност за отглеждане на хранителни и фуражни култури върху неизползвана земя, включително върху изоставена земя, за производството на биогорива, течни горива от биомаса и газообразни и твърди горива от биомаса; 
            
            
               6)„допълнителна суровина“ означава допълнително количество хранителна или фуражна култура, произведено в ясно определен район, сравнено с динамичната базова линия на добива, което е пряк резултат от прилагането на мярка за допълняемост. 
            
            
               7)„динамична базова линия на добива“ означава средния добив от определения район, където се прилага мярка за допълняемост, изчислен за 3-годишния период, непосредствено предшестващ годината на прилагане на такава мярка, като се вземе предвид средното увеличение на добива, наблюдавано при тази суровина през предходното десетилетие и кривите на добива в целия жизнен цикъл при трайните насаждения, и като се изключат колебанията в добивите;
            
            
               8)„терен с високи въглеродни запаси“ означава влажни зони, включително торфища, и трайно залесени райони по смисъла на член 29, параграф 4, букви а), б) и в) от Директива (ЕС) 2018/2001;
            
            
               9)„малки земеделски стопани“ означава земеделски стопани, които осъществяват независима селскостопанска дейност в дадено стопанство със земеделска площ под 2 хектара, за която имат права на собственост, владение или други равностойни права, които им предоставят контрол върху земята, и които не са наети на работа от дружество, с изключение на кооперации, в които членуват заедно с други малки стопани, ако тези кооперации не се контролират от трета страна; 
            
            
               10)„трайни насаждения“ означава култури, за които не се прилага сеитбооборот, различни от постоянно затревени площи и постоянни пасища, които заемат земята в продължение на пет или повече години и дават реколта многократно.
            
            
               Член 3
            
            
               Критерии за определяне на суровините с висок риск от непреки промени в земеползването, за които се наблюдава значително разширяване на производствения район в терени с високи въглеродни запаси
            
            
               За целите на определянето на суровините с висок риск от непреки промени в земеползването, при които се наблюдава значително разширяване на производствения район в терени с високи въглеродни запаси, се прилагат следните кумулативни критерии:
            
            
               а)средното годишно разширяване на общия производствен район на суровината от 2008 г. насам е по-голямо от 1 % и засяга повече от 100 000 хектара; 
            
            
               б)делът на това разширяване в терени с високи въглеродни запаси е по-висок от 10 %, в съответствие със следната формула:
            
            
               
            
            
               Прилагането на критериите по букви а) и б) по-горе се основава на информацията, включена в приложението, преразгледана в съответствие с член 7.
            
            
               Член 4
            
            
               Общи критерии за сертифициране на биогорива, течни горива от биомаса и газообразни и твърди горива от биомаса с нисък риск от непреки промени в земеползването
            
            
               1.Биогоривата, течните горива от биомаса и газообразните и твърдите горива от биомаса могат да бъдат сертифицирани като горива с нисък риск от непреки промени в земеползването само ако са изпълнени следните критерии:
            
         
         
            
               а)биогоривата, течните горива от биомаса и газообразните и твърдите горива от биомаса съответстват на критериите за устойчивост и за намаление на емисиите на парникови газове, формулирани в член 29 от Директива (ЕС) 2018/2001;
            
            
               б)биогоривата, течните горива от биомаса и газообразните и твърдите горива от биомаса са произведени от допълнителна суровина, получена чрез мерки за допълняемост, които отговарят на специфичните критерии, определени в член 5; 
            
            
               в)доказателствата, необходими за установяване на допълнителните суровини и обосноваване на твърденията относно производството на допълнителни суровини, са надлежно събрани и подробно документирани от съответните икономически оператори. 
            
            
               2.Данните по параграф 1, буква в) включват най-малко информация относно мерките за допълняемост, предприети за производството на допълнителна суровина, определените райони, в които тези мерки са приложени, и средния добив, получен от земята, където тези мерки са били приложени, през 3-годишния период, непосредствено предхождащ годината, през която е приложена мярката за допълняемост.
            
            
               Член 5
            
            
               Мерки за допълняемост
            
            
               1.Биогоривата, течните горива от биомаса и газообразните и твърдите горива от биомаса могат да бъдат сертифицирани като горива с нисък риск от непреки промени в земеползването, ако:
            
            
               а)мерките за допълняемост, необходими за производството на допълнителна суровина, отговарят на най-малко едно от следните условия:
            
            
               i)стават привлекателни от финансова гледна точка или прилагането им няма да бъде възпрепятствано единствено поради факта, че биогоривата, течните горива от биомаса и газообразните и твърдите горива от биомаса, произведени от допълнителната суровина, могат да се отчитат за постигането на целите за енергията от възобновяеми източници, поставени в Директива 2009/28/ЕО или Директива (ЕС) 2018/2001; 
            
            
               ii)дават възможност за отглеждане на хранителни и фуражни култури върху изоставена земя или върху земя със силно влошено качество;
            
            
               iii)прилагат се от малки земеделски стопани;
            
            
               б)мерките за допълняемост се предприемат не по-дълго от 10 години преди сертифицирането на биогоривата, течните горива от биомаса и газообразните и твърдите горива от биомаса като горива с нисък риск от непреки промени в земеползването.
            
            
               Член 6
            
            
               Изисквания за одит и проверка за сертифициране на биогорива, течни горива от биомаса и газообразни и твърди горива от биомаса като горива с нисък риск от непреки промени в земеползването
            
            
               1.За целите на сертифицирането на биогорива, течни горива от биомаса и газообразни и твърди горива от биомаса като горива с нисък риск от непреки промени в земеползването, икономическите оператори:
            
            
               а)представят надеждна информация в подкрепа на исканията си, като гарантират, че са надлежно изпълнени всички изисквания, посочени в членове 4 и 5;
            
            
               б)гарантират подходящ стандарт за независим одит на предоставената информация и достатъчно ниво на прозрачност, което отразява необходимостта от обществен контрол на одиторския подход; както и
            
            
               в)предоставят доказателства за извършване на одити. 
            
            
               2.При одитирането следва да се проверява дали подадената от икономическите оператори информация е точна, надеждна и защитена срещу измами.
            
            
               3.С цел да докажат, че дадена партида следва да се разглежда като биогориво, течно гориво от биомаса или газообразно и твърдо гориво от биомаса с нисък риск от непреки промени в земеползването, икономическите оператори използват системата за масов баланс, посочена в член 30, параграф 1 от Директива (ЕС) 2018/2001. Доброволните схеми могат да бъдат използвани за доказване на съответствие с критериите, определени в членове 4—6, в съответствие с член 30 от Директива (ЕС) 2018/2001. 
            
         
         
            
               Член 7
            
            
               Наблюдение и преразглеждане
            
            
               До 30 юни 2021 г. Комисията прави преглед на всички съответни аспекти на доклада относно разширяването на производството на суровини, по-специално на данните за разширяването на това производство, както и данните за факторите, обосноваващи разпоредбата за малките земеделски стопани в член 5, параграф 1, и ако е целесъобразно, изменя настоящия регламент. Този преработен доклад се представя на Европейския парламент и на Съвета и служи като основа за прилагането на критериите, посочени в член 3.
            
            
               След това Комисията извършва преглед на данните, включени в доклада, с оглед на променящите се обстоятелства и най-новите налични научни данни.  
            
            
               Член 8
            
            
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз. 
            
            
               Настоящият регламент е задължителен в своята цялост и се прилага пряко във всички държави членки.
            
            
            
               Съставено в Брюксел на 13.3.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници.
               
               
                  
                     (2)
                  
                        При изсичане на гори и дрениране на торфища се освобождава съхраняваният в дърветата и почвата СО2.
               
               
                  
                     (3)
                  
                        Докладът ще бъде публикуван скоро на следната страница:
                        
                  https://ec.europa.eu/energy/en/topics/renewable-energy/biofuels/sustainability-criteria
               
               
                  
                     (4)
                  
                        Значимостта на разширяването се определя чрез прилагане на формула, отчитаща намалението на емисиите на парникови газове, постигнато посредством биогорива, произведени от определени суровини, отглеждани върху терени с високи въглеродни запаси, както и емисиите на парникови газове, дължащи се непряко на същите биогорива, както е обяснено в доклада относно състоянието на разширяването на производството на съответните хранителни и фуражни култури в световен мащаб. 
               
               
                  
                     (5)
                  
                        ОВ L 328, 21.12.2018 г., стр. 82. 
               
               
                  
                     (6)
                  
                        Директива 2009/28/ЕО на Европейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (ОВ L 140, 5.6.2009 г., стр. 16).
               
               
                  
                     (7)
                  
                        Директива (ЕС) 2015/1513 на Европейския парламент и на Съвета от 9 септември 2015 г. за изменение на Директива 98/70/ЕО относно качеството на бензиновите и дизеловите горива и за изменение на Директива 2009/28/ЕО за насърчаване използването на енергия от възобновяеми източници (ОВ L 239, 15.9.2015 г., стр. 1). 
               
            
      
    ---documentbreak--- 
      
         
         
            
               ПРИЛОЖЕНИЕ